III บวก 5% ลุ้นไตรมาส 3 รายได้โตแกร่ง มั่นใจทั้งปีกำไรนิวไฮ
III บวก 5% แนวโน้มผลประกอบการไตรมาส 3/65 สดใส พร้อมมั่นใจรายได้-กำไรปี 65 ทำนิวไฮจาก Q4 เข้าไฮซีซั่น หลังเศรษฐกิจโลกฟื้นหนุนภาพขนส่งเติบโต
III บวก 5% แนวโน้มผลประกอบการไตรมาส 3/65 สดใส พร้อมมั่นใจรายได้-กำไรปี 65 ทำนิวไฮจาก Q4 เข้าไฮซีซั่น หลังเศรษฐกิจโลกฟื้นหนุนภาพขนส่งเติบโต
1 พ.ย. 2565

ผู้สื่อข่าวรายงานว่า วันนี้ (1 พ.ย. 65) ราคาหุ้น บริษัท ทริพเพิล ไอ โลจิสติกส์ จำกัด (มหาชน) หรือ III ณ เวลา 11:54 น. อยู่ที่ระดับ 13.50 บาท บวก 0.70 บาท หรือ 5.47% สูงสุดที่ระดับ 13.60 บาท ต่ำสุดที่ระดับ 12.90 บาท ด้วยมูลค่าการซื้อขาย 106.66 ล้านบาท

เบื้องต้นเชื่อว่านักลงทุนเข้ามาเก็งกำไรก่อนจะมีการประกาศงบการเงินช่วงไตรมาส 3/65 ออกมา หลังจากก่อนหน้า นายทิพย์ ดาลาล ประธานเจ้าหน้าที่บริหาร III เคยเปิดเผยว่า คาดทิศทางผลประกอบการในช่วงไตรมาส 3/65 จะออกมาได้ค่อนข้างดีและน่าพอใจ โดยกำหนดประชุมคณะกรรมการบริษัทในวันที่ 8 พ.ย.65 ก่อนที่จะประกาศผลประกอบการในวันที่ 9 พ.ย.65
อีกทั้งมีการระบุว่าแนวโน้มช่วงไตรมาส 4/65 ว่าความต้องการการขนส่งยังคงเติบโตได้อย่างต่อเนื่อง โดยเฉพาะการขนส่งทางอากาศที่ได้รับปัจจัยหนุนหลักจากการกลับมาเดินทางมากขึ้นทั่วโลก ยังคงเป็นส่วนหนุนให้ผลประกอบการในช่วงไตรมาส 4/65 สามารถเติบโตได้อย่างต่อเนื่อง
ขณะที่ภาพรวมผลประกอบการทั้งปี 65 ยังคงมั่นใจว่าจะเติบโตได้อย่างต่อเนื่องและทำสถิติสูงสุดใหม่จากปี 64 ที่มีรายได้  3,012.94 ล้านบาท และกำไรสุทธิ 377.34 ล้านบาท โดยจะเห็นว่าภาพรวมผลประกอบการในช่วงครึ่งปีหลังจะสามารถเติบโตได้อย่างต่อเนื่อง เพราะเป็นช่วงไฮซีซั่นของการขนส่ง และการฟื้นตัวของเศรษฐกิจทั่วโลกยังเป็นส่วนช่วยหนุนให้ภาพรวมธุรกิจของบริษัทสามารถเติบโตได้อย่างต่อเนื่อง